  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Сарапулын выль эмъяськонниез пуктон ужъёс азьланьтӥсько. Али юртын нырысетӥ этажлэсь выжзэ лэсьто. Со сярысь элькун тӧролэн но кивалтэтлэн пресс-службазы ивортӥз. « Ужъёс графикъя мыно. Быдӟалаезъя поликлиника 7 сюрслэсь трос квадрат метр луоз. Объект туж кулэ, отчы 23 сюрслэсь трос адямиос ветлозы. Та дыре соосты кытын ке юртлэн цоколяз яке улон коркаосын тупатэм интыосын учко. Со, нырысь ик, туж каньыл ӧвӧл, кыкетӥез, отын бадӟым техникаез интыяны луонлык ӧвӧл. Нош выль эмъяськонниын КТ но МРТ аппаратъёс, УЗИ-аппаратъёс луозы – одӥг интыын вань кулэ тӥрлык луоз, карын улӥсьёс ӟеч эмъюрттэт басьтыны мед быгатозы шуыса » Ярослав Семёнов, Удмуртиысь кивалтэтлэн тӧроез Лэсьтӥськон ужъёсты «Здравоохранение» йӧскалык ӵектос улсын 2023-тӥ арын кутскизы, нош йылпумъялозы 2024-тӥ арлэн пумозяз. Али юрт 20 процентлы дась. Эмъяськоннилэсь инъетсэ но цоколь этажзэ лэсьтӥзы, тыл, шуныт, ву но газ сётон, тӧлатон сӧзнэтъёсты радъяло. Объектын 50-лэсь трос адями ужа. Нимысьтыз трансформаторъёслы луыса бетонэн ужъёс кезьыт куазен но уг дугдыло – шунтон технологиосты чакланы луонлык сётэ.  Выль эмъюртын ньыль этажез луоз. Отын терапевтъёслэн Росси азьмуртэн кичӧлтэм «Здравоохранение» йӧскалык ӵектосъя эмъяськонние выль тӥрлык басьтозы. Тодэ вайытом, Удмуртиысь тазалыкез утёнъя министерствоын 2024-тӥ арын «Земский доктор» но «Земский фельдшер» программаосы пыриськыны ужкагазъёсты куто. Тегъёс: Тазалык эмъяськонниос лэсьтӥськон Сарапул Удмуртия  